SA hokkiespanne mik vir Olimpiese SpeleAustin Smith is een van Suid-Afrika se voorste spelers. Hy het vier doele teen Ghana aangeteken. Foto: Facebook. Suid-Afrika is die enigste span met ŉ 100%-wenrekord ná drie dae se aksie by die Olimpiese Spele Kwalifiserende Toernooi in Stellenbosch. Hoewel die manspan ’n taai stryd teen Ghana verwag het, het hulle die vloer met hul teenstanders gevee en 9 – 1 gewen. Austin Smith, die toernooi se bobaasdoelskieter, was verantwoordelik vir vier van sy span se doele. Dan het Tevin Kok en Jethro Eustice elk twee doele aangeteken, terwyl Bili Ntuli se naam ook onder die puntemakers verskyn. Die sege het gesorg dat Suid-Afrika nou eerste op die punteleer is te danke aan hul goeie doele vir/doele teen-ratio. Egipte het ook hul stem dik gemaak toe hulle Namibië 6 – 1 geklop het. Die span van Noord-Afrika het vroeg ’n doel aangeteken en toe nie weer teruggekyk nie. Intussen het Suid-Afrika se vrouespan hul tweede agtereenvolgende wedstryd gewen toe hulle Namibië 5 – 0 ore aangesit het. Die SA hokkiebokkies is die enigste span in hul toernooi met ’n onoorwonne rekord. Mans: Zimbabwe 3 – 2 Kenia Egipte 6 – 1 Namibië Suid-Afrika 9 – 1 Namibië Vroue: Zimbabwe 2 – 0 Kenia Suid-Afrika 5 – 0 Namibië